ועדת הפנים ואיכות הסביבה, כנסת 16, פרוטוקול מספר 556, 2005-12-20 13:30

גאלב מג'אדלה: אני מתכבד לפתוח את ישיבת ועדת הפנים ואיכות הסביבה של הכנסת לדיון בנושא תקנות להגנת חיית הבר (הוראות שעה) (תיקון), התשס"ו-2005.

גאלב מג'אדלה: ראשית, אני רוצה להעביר לכולכם את ברכת ראש הממשלה, שדיבר אתי לפני רגע על התקנה הזאת.

גאלב מג'אדלה: הוא פונה ומבקש לאשר את התקנה ולמנוע הכחדה של החוגלות.

גאלב מג'אדלה: בשם כולם איחלתי לו רפואה שלמה והחלמה מהירה.

גאלב מג'אדלה: אמרתי לו: אדוני ראש הממשלה, לחוגלות יש זכויות רבות, אבל גם לציידים יש זכויות.

גאלב מג'אדלה: אנחנו רוצים להבטיח גם את זכויות הציידים אזרחי המדינה, שבסמכות וברשות מחזיקים בכלי ציד ומשלמים ממיטב כספם אגרת ציד.

גאלב מג'אדלה: גם להם יש זכויות.

גאלב מג'אדלה: אני יודע שהנושא טעון, ויש בו קצת מתח ורגישות, אני מודע לכך.

גאלב מג'אדלה: היו אלי פניות רבות, בצדק, מטעם חברים רבים וטובים, בנוסף לאלה הנמצאים כאן.

גאלב מג'אדלה: קיימנו על כך דיון לפני כמה חודשים.

גאלב מג'אדלה: רשות הגנים הלאומיים התחייבה לכמה דברים שביקשנו ממנה.

גאלב מג'אדלה: אני מבקש לשאול את מנהלת הוועדה האם רשות הגנים הלאומיים עמדה בהתחייבויות שלה כלפי הוועדה.

גאלב מג'אדלה: תבעתי וביקשתי לקבל מכתב מחייב משפטית, קודם כול שכל התשלומים הכספיים עבור האגרה יוחזרו לציידים.

גאלב מג'אדלה: זה לא הנושא המהותי, אבל זה תנאי בסיסי.

איוב קרא: אדוני היושב-ראש, יש לי הצעה לסדר.

איוב קרא: לפני 3 חודשים היה דיון בוועדה מכובדת זו ונקבעו תקנות לציד בכלל ולציד חוגלות בפרט.

איוב קרא: אחרי שכבודו ניהל משא ומתן בוועדה הגענו לכלל מסקנה שצריך עד סוף דצמבר להגיש את המסקנות.

איוב קרא: מדוע צריך כל פעם להאריך את הוראת השעה הזאת?

איוב קרא: מדוע לא מסיימים את זה?

איוב קרא: אם קבעת תאריך, צריך לעמוד בו.

איוב קרא: אין שום סיבה להמשיך לתעתע בציידים, ביכולת האנשים לממש את התחביב שלהם.

איוב קרא: יש אלפי ציידים שרוצים לפעול על-פי החוק, והחוק לא מאפשר להם.

איוב קרא: לדעתי יש בכך פגיעה בהם.

גאלב מג'אדלה: חבר הכנסת קרא, אני רוצה להסב תשומת לבך, בדיון הקודם בוועדה אושר צו, בניגוד לבקשת רשות הגנים הלאומיים, ל-4 חודשים ולא ל-6 חודשים.

גאלב מג'אדלה: אמרנו שהצו יסתיים ב-30 בדצמבר.

גאלב מג'אדלה: הם כמובן לא קיבלו את זה, אלא רצו יותר.

גאלב מג'אדלה: התנינו את המשך הדיון בבקשה שלהם ובהיענות לה בכמה תנאים.

גאלב מג'אדלה: כך כתוב בפרוטוקול באופן הכי מסודר.

גאלב מג'אדלה: שאלתי את מנהלת הוועדה, האם רשות הטבע והגנים עמדה בהתחיבויותיה, האם העבירו לנו את הרשימות ואת השמות, והאם העבירו התחייבות משפטית מחייבת על החזר האגרה לציידים.

גאלב מג'אדלה: קבענו שהוועדה תחזור ותדון בנושא לפני 30 בדצמבר.

גאלב מג'אדלה: אלה פני הדברים.

איוב קרא: נקבע שב-1 בינואר אפשר יהיה להנפיק רשיונות ציד, זאת היתה הכוונה.

גאלב מג'אדלה: אחרת לא היינו צריכים לדון היום.

גאלב מג'אדלה: אם מה שאתה אומר נכון – אני מוכן למען היושר האינטלקטואלי וההגינות לקרוא מפרוטוקול הדיון הקודם בוועדה, אולי נפלה טעות, אנחנו בסך הכול בני אדם, הכול יכול להיות.

גאלב מג'אדלה: אושרה להם הארכת הצו.

גאלב מג'אדלה: הם רצו להאריכו למשך חצי שנה, עד סוף חודש פברואר.

גאלב מג'אדלה: אמרנו שהצו יוארך עד סוף חודש דצמבר כי נשאר חודש ימים לציד.

גאלב מג'אדלה: אם ישתנו הנסיבות וישתנה המצב והגנים הלאומיים לא יעמדו בהתחייבויות שלהם – הנושא פתוח.

איוב קרא: הדגשת בסיכום הדיון שבסוף חודש דצמבר אפשר יהיה להנפיק רשיונות ציד.

איוב קרא: אם יוארך הצו נובע מכך שבעונה הנוכחית הציידים לא יוכלו לצוד.

רוני מלכא: זה לא קשור לרשיונות ציד, חבר הכנסת קרא.

עטאר מוניר: אני מבקש לקרוא מפרוטוקול ישיבת הוועדה.

עטאר מוניר: נקבע כי מר רוני מלכא יעביר לוועדה ולמדינת ישראל את רשימת מקבלי ההיתרים משנת 2000 ועד היום – הוא לא עשה את זה.

עטאר מוניר: הרשות ביקשה להאריך את התקנה עד סוף חודש ינואר ואדוני איפשר להם להאריך אותה עד סוף דצמבר, אבל ללא שום התחייבות.

עטאר מוניר: כלומר, לא דובר על החזר כספי בכלל, לא דובר על התחייבות לא לגבות אגרה בשנה הבאה.

איוב קרא: תקרא בפרוטוקול האם נכון מה שאני אמרתי או מה שאומר יושב-ראש הוועדה.

עטאר מוניר: לא היתה שום התחייבות להחזר כספי.

עטאר מוניר: נאמר שהרשות מתחייבת לשנות את החוק, להגיש הצעת חוק בעתיד.

עטאר מוניר: אדוני אמר שיש להם מספיק זמן, 4 חודשים: "תוכלו לעבוד, ואם תרצו אנחנו נמצאים כאן, אנחנו יושבים כאן".

עטאר מוניר: ד"ר סיימון נמצוב אמר שלא יספיקו, ונאמר לו בוועדה: "אם תעבוד קצת יותר, תתאמץ קצת, תוכל להספיק".

עטאר מוניר: לא דובר על שום התחייבות כספית, או על החזר כספי או על אי-תשלום אגרה בשנה הבאה, לא כלום.

עטאר מוניר: אני מחזיק בידי את הפרוטוקול.

עטאר מוניר: היושב-ראש אמר: "אנחנו רוצים לפתור את העניין הזה כאשר אנחנו מתחשבים בכל הצדדים.

עטאר מוניר: אני מציע שנאשר קודם כול אחרי שנקבל את כל הניירת שביקשנו ואת כל התשובות ואת כל המסמכים תוך שבועיים.

עטאר מוניר: אני לא רוצה לפתוח את זה כרגע ולומר שזה מותנה עד שנקבל ועד שתעבירו ותענו על המכתבים.

עטאר מוניר: אנחנו נאשר את זה ל-4 חודשים, ובתוך שבועיים נקבל תשובות על כל המסמכים שביקשנו.

עטאר מוניר: אנחנו מבקשים שתאיצו את העניין ולפני תום 4 החודשים תבואו לוועדה עם הצעות לתוכנית שלכם.

עטאר מוניר: "

קריאה: התוכנית היא לשינוי בשיטת הציד.

קריאה: מדברים על התוכנית הזאת כבר 5 שנים, לא מהיום.

גאלב מג'אדלה: על-פי מה שקראת, הנושא פתוח.

גאלב מג'אדלה: לא סוכם שבתום דצמבר נאפשר ציד או נמנע הציד.

עטאר מוניר: אבל לא דובר על החזר כספי או על זיכוי כספי לציידים.

גאלב מג'אדלה: אחר-כך נפגשתי לשיחה עם אנשי רשות הטבע והגנים.

גאלב מג'אדלה: אמרתי להם שלא יעלה על הדעת שאזרח ישלם אגרה עבור ציד וימנעו ממנו לצוד.

גאלב מג'אדלה: לכן התפשרו ואמרו: אנחנו מוכנים לתת התחייבות להחזיר את האגרה לציידים.

עטאר מוניר: במשך חצי שנה.

סמי חלבי: כבר 5 שנים גובים מאתנו אגרה ולא מאפשרים לצוד.

גאלב מג'אדלה: אם ידברו כמה אנשים ביחד לא ייצא כלום.

גאלב מג'אדלה: אנחנו מקיימים כאן דיון מסודר וראוי.

גאלב מג'אדלה: הנושא מורכב.

גאלב מג'אדלה: מצד אחד, יש לכם זכויות שאף אחד לא מכחיש.

גאלב מג'אדלה: מצד שני, אנחנו רוצים להתחשב בחיות הבר ובטבע.

גאלב מג'אדלה: נשמע את הדברים.

גאלב מג'אדלה: קודם כול נסכם את שנאמר בפרוטוקול הישיבה הקודמת.

גאלב מג'אדלה: הנושא פתוח לדיון.

גאלב מג'אדלה: אין שום התחייבות לכאן או לשם.

גאלב מג'אדלה: בדקנו את הפרוטוקול.

גאלב מג'אדלה: לגבי ההצעה לסדר, חבר הכנסת שרון, אתה רוצה להגיד דבר מה?

עמרי שרון: יש כאן בעיה קטנה אחת.

עמרי שרון: האיסור על ציד חוגלות החל לפני 5 שנים, בעקבות התמעטות משמעותית מאוד במספר החוגלות והארנבות.

עמרי שרון: ניתן להציג את הנתונים, את ההשלכה של זה הן על אוכלוסיית החוגלות והארנבות והן על אוכלוסיות שניזונות מהחוגלות כחלק משרשרת המזון, מגוון בעלי-חיים שנהנים מהעניין.

עמרי שרון: אין כאן שום הטעיה של האזרחים.

עמרי שרון: כבר 5 שנים אנשים יודעים שהם משלמים אגרה עבור הזכות לצוד יונים, סוגים מסוימים של ברווזים שמותרים על-פי חוק הגנת חיות הבר ובעלי חיים נוספים, על-פי היתר בהסדרים ספציפיים.

עמרי שרון: זאת עובדה קיימת.

עמרי שרון: כולם מכירים את זה, כולם יודעים את זה ואין כאן מצב חדש.

עמרי שרון: השנה לא קרה פתאום דבר, שאנשים שילמו עבור הרשיון ופתאום תוקנה תקנה שאוסרת עליהם לצוד חוגלות וארנבות.

עמרי שרון: על-פי חוק הגנת חיות הבר כבר כ-5 שנים אסור לצוד חוגלות וארנבות, בשל התמעטות מהותית מאוד במספרן.

עטאר מוניר: במקומות מסוימים אסור לצוד כבר 10 שנים.

עטאר מוניר: ליד הבית שלך אסור לצוד בכלל.

גאלב מג'אדלה: אני מציע שלא תביאו אותי היום לידי כך שאצטרך להשתמש בסדרנים.

גאלב מג'אדלה: הסדרן נמצא מעבר לדלת.

עטאר מוניר: פשוט תיקנתי דברים שהוא אמר.

עטאר מוניר: זאת קריאת ביניים.

גאלב מג'אדלה: אין לך שום זכות לדבר בלי לקבל אישור.

גאלב מג'אדלה: לקחנו פסק זמן מתאים לדיון כדי שכל אחד יאמר דעתו באופן הכי ברור, בצורה הכי ראויה והכי מכובדת.

גאלב מג'אדלה: אף אחד לא ייכנס לדברי חברו.

גאלב מג'אדלה: אני מבקש מאוד לא להפריע.

גאלב מג'אדלה: זאת הפעם האחרונה שאתם מגיבים מבלי לקבל זכות דיבור.

גאלב מג'אדלה: אם תרצו להגיב, בכבוד הראוי.

עמרי שרון: אלה העובדות לאשורן.

עמרי שרון: אם במקומות ספציפיים אסור ציד ארנבות וחוגלות במשך שנים רבות יותר זה מחדד אף יותר את בעיית התמעטות האוכלוסייה.

עמרי שרון: האיסור הזה נוצר בשל התמעטות משמעותית מאוד בשנים האחרונות במספר החוגלות והארנבות, עד סף הכחדה.

עמרי שרון: האוכלוסייה מתחילה רק להראות סימני התאוששות.

עמרי שרון: לכן כדאי להשאיר את השטח כפי שהוא עוד זמן מסוים לפני שימשיכו בציד חוגלות וארנבות.

איוב קרא: אדוני היושב-ראש, הרי על כך היה דיון.

סלים טרביה: אני יושב-ראש ארגון הציידים בשפרעם, וסגן יושב-ראש הוועדה המרכזת של עמותת "אל ציידי ישראל".

סלים טרביה: היתה לנו ישיבה עם אדון רוני מלכא ועם מר חנניה ויצמן, שאני שולח לו מכאן ברכת רפואה שלמה, ובעקבותיה אני מנעתי את הציד במשך 3 שנים.

סלים טרביה: חששנו שאם נמנע ציד במשך 3 שנים הציידים והחקלאים יהרגו אותנו, אך לא כך היה.

סלים טרביה: אכן לא היו חוגלות בשטח, כפי שראיתי במו עיני.

סלים טרביה: סיכמתי עם נציגי רשות הטבע והגנים לאסור את הציד במשך 3 שנים.

סלים טרביה: יש לי אדמות חקלאיות ואני מסייר בכל רחבי הארץ מדי שבוע.

סלים טרביה: לא אוכל להמשיך לשלם אגרה, אדוני היושב-ראש, שתעלה לי קרוב ל-3,000 שקל מדי שנה – אגרה ודלק וביטוח ואוכל למהלך הציד – כדי לשבת ביער ושלא יהיה לי מה לצוד.

סלים טרביה: אני רואה במו עיני שמספר החוגלות גדל.

סלים טרביה: בזמן האחרון עשיתי ספירה של אלפי חוגלות.

סלים טרביה: "אם תרצו, אין זו אגדה", כפי שאמר הרצל זכרונו לברכה.

סלים טרביה: אני מוכן לקחת כל אחד לשטח ולהראות לו את מספר החוגלות.

רוני בר-און: חבר הכנסת איוב קרא מעיר לפרוטוקול שכל הדרוזים ציונים.

סלים טרביה: אבל יש כאן גוף מוזר, שבראשו חבר הכנסת עמרי שרון, שאני אוהב אותו מאוד ואת אבא שלו, אבל, חבר'ה, מספיק, עיניתם אותנו הרבה מאוד.

סלים טרביה: קיבלנו מחלת לב מהנתונים שאתם ברשות הטבע והגנים נותנים.

סלים טרביה: רבותי, לא יתכן שבמדינת ישראל אחד שחור כולו והשני לבן כולו.

סלים טרביה: אנחנו חיים במדינה מתוקנת וטובה, אז עד הסוף.

סלים טרביה: לא יתכן שינפיקו היתרים מיוחדים לאנשים הקרובים לצלחת.

סלים טרביה: עם כל הכבוד לד"ר סיימון נמצוב שספר את החוגלות עשרים פעם ואמר שמצא רק 83 חוגלות, מר מוצטפא ג'האד ואני ועוד כמה אנשים הלכנו באותו מסלול וספרנו 380 חוגלות.

סלים טרביה: אני משאיר את הכבוד במגרש של אדוני הנכבד, ולאדון חבר הכנסת אפרים סנה שאוהב אותנו גם כן, תאפשרו לנו לצוד השנה ואלוהים גדול, בשנה הבאה נעשה סדר יום אחר.

סלים טרביה: תוקף הצו פג ב-15 בנובמבר.

סלים טרביה: אני מבקש מאוד שתאפשרו לנו לצוד בין 1 בינואר ו-31 בינואר השנה.

סלים טרביה: נמאס לנו, באמת.

סלים טרביה: אנחנו רוצים "להתפרק".

סלים טרביה: כבר 5-6 שנים אתם אוסרים עלינו לצוד.

סלים טרביה: אנשי רשות הטבע והגנים, שיגעתם אותנו.

רוני מלכא: שלום לכולם, חברי הכנסת, יושב-הראש.

רוני מלכא: אני רוצה לתקן את חבר הכנסת איוב קרא ואת היושב-הראש ולומר שלא עלתה סוגיית גובה האגרה והחזר תשלומי אגרה, אלא בסיור שהתקיים עם החברים.

גאלב מג'אדלה: אמרתי שזה עלה לאחר מכן, בשיחות ובמשא ובמתן.

רוני מלכא: דיברנו על כך במשא ומתן, על אפשרות של הקפאת רשיונות במשך תקופה מסוימת לכל מי שירצה, עד שהמצב יחזור לקדמותו.

רוני מלכא: עלתה אפשרות כזאת שטרם התגבשה, כי זה הוצע בסיור שהתקיים רק לפני כמה שבועות, אבל יש לנו בהחלט רצון טוב להיעתר להצעה להקפאת רשיונות.

איוב קרא: התחייבת בישיבה האחרונה שיקבלו היתר לפחות לחודש אחד.

איוב קרא: זאת היתה החלטת הוועדה, רוח הדברים.

רוני מלכא: נענו לבקשתנו והוועדה החליטה לאפשר חודש אחד של ציד.

רוני מלכא: בתקופה האמורה היינו אמורים להגיש את התוכנית המפורטת, כפי שחשבנו.

רוני מלכא: כבר בראשית הדרך הבנו שלא נוכל לעמוד בהגשת התוכנית המפורטת, בעיקר בשל משרדי ממשלה אחרים שמעכבים אותנו, כמו משרד החקלאות ומשרד המשפטים שעברו על הטיוטות.

רוני מלכא: עדיין לא קיבלנו אישור לצאת לדרך.

רוני מלכא: אנחנו נמצאים היום בנקודת מפנה של חודש ימים.

רוני מלכא: אם נאפשר ציד למשך חודש ימים ל-3,000 ציידים, 5 חוגלות ליום לכל צייד - - -

האני עמאשה: אתה יודע שזה לא נכון.

גאלב מג'אדלה: אתם לא יכולים מצד אחד לבקש זכות דיבור, ואני נותן לכם, ומצד שני להפריע.

רוני מלכא: מדובר ב-15,000 חוגלות ליום, בסטטיסטיקה יבשה, כפול 30 ימים.

רוני מלכא: בהנחה שרק 10%-15% ייצאו לצוד לא נוכל לעמוד במאסה הזאת של הציד.

רוני מלכא: כפי שאמרו כאן הציידים, כבר 5 שנים לא צדו.

רוני מלכא: אנחנו חוששים שהמאסה הזאת בחודש אחד תהיה הרסנית.

רוני מלכא: מבחינה מקצועית ינואר הוא חודש קריטי עבור החוגלות, שכבר התרבו והן מעוברות.

רוני מלכא: זו התקופה הכי גרועה מבחינתנו.

רוני מלכא: שלחנו לכאן את כל הפרוטוקולים שהתחייבנו, פרט לדבר אחד, כי לצערי הרב על-פי חוק חופש המידע נוכל למסור רק לך אישית את רשימת הציידים, רשימה שמית, אבל העברנו את כל הסטטיסטיקות.

רוני מלכא: לקח לנו הרבה זמן, נכון, היתה לנו בעיית מחשב קשה, והתנצלנו על כך.

רוני מלכא: שלחנו לך כל מה שביקשת, ועוד ציינו שנוכל להעביר לך אישית את רשימת שמות הציידים.

רוני מלכא: אי אפשר לפרסם את זה על-פי חוק חופש המידע, זה מידע מסווג, אלא בהסכמתו של הצייד מקבל ההיתר, אולם הסכמנו לחשוף את זה בפני יושב-ראש הוועדה כחלק מהפתיחות המוחלטת שלנו.

רוני מלכא: העברנו את רשימת כל ארגוני הציידים, העברנו את רשימת כל החיות שניתן היתר לצוד בארבע השנים האחרונות ואפילו יותר, משנת 2000 והלאה.

רוני מלכא: העברנו גם הסברים למי ניתנו היתרים לצוד חוגלות וארנבות בשנים 2000-2002, כמובן רק לאותם בסיסי צה"ל ונתב"ג שעוסקים בגירוש ציפורים ויונים על מסלולי התעופה, אבל לא יותר מזה.

רוני מלכא: פרט להם לא ניתן היתר לאף אחד, וגם כך רק לאנשים שיש להם היתרי כניסה למחנות צה"ל, וגם זה הופסק משום שצה"ל עבר לעבוד בגירוש עם כלבים ולשמחתנו הפסיק לצוד ולהשתמש בציד.

רוני מלכא: עשינו את כל הפעולות.

רוני מלכא: החודש הזה קריטי מבחינת החוגלות.

איוב קרא: התחייבת לתת מענה לאנשים הללו.

רוני בר-און: למה אי אפשר להצביע ורק לאחר מכן לקיים דיון?

רוני בר-און: אצלי בוועדה לפעמים כמישהו ממהר מצביעים ואחר-כך מקיימים את הדיון ...

גאלב מג'אדלה: חבר הכנסת בר-און, לא כולם חכמים כמו יושב-ראש ועדת הכנסת.

גאלב מג'אדלה: מר רוני מלכא, תיצמד לעובדות, לדברים שהתחייבת להגיש.

רוני מלכא: כל מה שהתחייבנו, הגשנו לוועדה.

רוני מלכא: לא עמדנו בהגשת התוכנית הכוללת.

גאלב מג'אדלה: תתן תשובה עניינית קולעת למה בחודש הזה לא ניתן לאפשר לציידים לצוד.

רוני מלכא: כי הנזק יהיה עצום.

גאלב מג'אדלה: טרם קיבלתי את הרשימה שהבטחת לתת לי באופן אישי.

רוני מלכא: היא נמצאת כאן.

רוני מלכא: ברגע שתבקש, הרשימה תונח על שולחנך באופן אישי, לא תהיה בעיה.

גאלב מג'אדלה: אתה אומר שהתחייבת להעביר לי את הרשימה.

גאלב מג'אדלה: תעביר לי את הרשימה באופן אישי.

רוני מלכא: העברנו לך את כל מה שהתחייבנו.

גאלב מג'אדלה: עכשיו אתה שואל את מר מושון גבאי היכן הרשימה.

גאלב מג'אדלה: מר מושון גבאי הוא לא יושב-ראש הוועדה.

גאלב מג'אדלה: אני יושב-ראש הוועדה.

גאלב מג'אדלה: אני רוצה לקבל את הרשימה.

גאלב מג'אדלה: אני אומר לך ביושר, אני מתכוון לבדוק את כל הנתונים ואת כל המסמכים.

גאלב מג'אדלה: אם יתברר שהכשלתם את יושב-ראש הוועדה, אם יתברר שמשהו לא תקין – אני מתכוון לבדוק את זה, שלא תהיינה אי-הבנות.

גאלב מג'אדלה: אני עובד עד 28 במרס 2006.

רוני מלכא: אני נותן לך מסמכים רשמיים, כבודו.

גאלב מג'אדלה: אני מתייחס לכל העניין לא ברגש, אלא ביושר ובצורה מפוקחת.

גאלב מג'אדלה: אם יתברר לי שמשהו לא בסדר, תהיה בעיה.

גאלב מג'אדלה: אני מבקש לקבל את כל הנתונים ואת הרשימה.

גאלב מג'אדלה: אחר-כך אני מבקש שתגידו לי מבחינה מקצועית מדוע לא יוכלו הציידים לצוד בחודש הזה.

רוני מלכא: אני מבקש שד"ר סיימון נמצוב, האקולוג של בעלי-החיים ברשות הטבע והגנים לסקור בקצרה את מהות בעיית הציד בחודש ינואר.

סיימון נמצוב: כבוד היושב-ראש, בתשובה לשאלתך על הנושא המקצועי, ברצוני לציין קודם כול שיש מחקר רב-שנתי שרשות הטבע והגנים עורכת להשוואת הנתונים על החוגלות.

סיימון נמצוב: תוצאות המחקר הרב-שנתי של הרשות ואוניברסיטת תל-אביב במשותף מצביעות על כך, שציד הוא הגורם העיקרי לפגיעה באוכלוסיית החוגלות.

סיימון נמצוב: בינואר עונת הרבייה של החוגלות בעיצומה.

סיימון נמצוב: בסוף דצמבר להקות החוגלות מתפצלות והן חיות בזוגות.

סיימון נמצוב: הזוג מכין את הקן במקום מוסתר על הקרקע.

סיימון נמצוב: ההטלה מתרחשת במהלך חודש ינואר, וגודל התטולה – כעשר ביצים בקן.

סיימון נמצוב: הדגירה של שני בני הזוג מתחילה לקראת סוף ינואר למשך כ-23 ימים.

סיימון נמצוב: הביצים בוקעות בסוף חודש פברואר.

סיימון נמצוב: כאשר קן ננטש לאחר הפרעה לקינון או ציד של אחד מבני הזוג - - -

סאלח טריף: באיזה אזור?

סאלח טריף: בצפון?

סיימון נמצוב: מדובר בעיקר באזור המרכז, על-פי מזג האוויר.

סיימון נמצוב: לרוב לאחר נטישה אין ניסיון לקינון נוסף.

סיימון נמצוב: מסתבר כי פגיעה בחוגלות דווקא בעונת הרבייה, בחודש ינואר, מסכנת גם את החוגלות וגם את דור ההמשך.

סיימון נמצוב: לגבי הארנבות, יש לציין כי מספר הארנבות בישראל כה נמוך שאין לנו דרך שיטתית לערוך ניטור ומחקר על האוכלוסייה.

סיימון נמצוב: על-פי הערכת המומחה שלנו, המספרים עדיין נמוכים מאוד והאוכלוסייה לא התאוששה מאז הוראת השעה להפסקת ציד ארנבות בשנת 2000.

סיימון נמצוב: פתיחת ציד חוגלות וארנבות, ולו רק באזורים הבודדים בהם חל גידול באוכלוסיות, תפגע במערכת האקולוגית ותשפיע לרעה על מספר רב של מיני חיות בר, כגון עופות דורסים.

סיימון נמצוב: הראיה לכך היא מחקרים המוכיחים שהחוגלות והארנבות מהוות חלקים חשובים מאוד במארג המזון, בעיקר כמקור מזון משמעותי לעופות הדורסים.

סיימון נמצוב: רשות הטבע והגנים משקיעה משאבים רבים בתוכניות לאישוש אוכלוסיות העופות הדורסים וכל פגיעה בהם עלולה לסכן תוכניות אלה, המתקיימות גם ברמה בין-לאומית לפי כללי אמנות והסכמים שמדינת ישראל צד להם.

סיימון נמצוב: מכאן, שחידוש ציד החוגלות והארנבות, גם באזורים מצומצמים, יכול לפגוע במערכת האקולוגית, בסקלה מקומית ובין-לאומית.

סיימון נמצוב: בנוסף, מחקר על החוגלות של ד"ר סלעית קרק מהאוניברסיטה העברית, שכתבה ליושב-ראש הוועדה, הוכיח שאין בישראל אוכלוסייה אחת גדולה ויציבה של חוגלות, אלא מדובר באוכלוסיות מבודדות בעלות שונוּת גנטית אזורית ובעלות יכולת מוגבלת מאוד להתאוששות.

סיימון נמצוב: ידוע שלא ניתן לקבוע מכסת ציד של חוגלות וארנבות שתאפשר ציד בר-קיימא.

סיימון נמצוב: כדי לאפשר ציד בר-קיימא של מין מסוים, על האוכלוסייה להיות באחד משני מצבים: או אוכלוסייה במצב של גדילה, או אוכלוסייה שכבר הגיעה לרמה המקסימלית שלה, כלומר ל"כושר הנשיאה של השטח".

סיימון נמצוב: לאחר הפסקת הציד באמצעות הוראת השעה, אוכלוסיות חוגלות מסוימות גדלו, אבל בדרך כלל האוכלוסיות לא עלו עד לרמה שהתקיימה באותם שטחים בעבר.

סיימון נמצוב: המחקרים מוכיחים שאוכלוסיות החוגלות בישראל אינן בכושר הנשיאה של השטח וגם אינן גדלות.

סיימון נמצוב: כל לחץ ציד יפגע ביכולת של האוכלוסיה להתאושש.

סיימון נמצוב: לכן, במצב הקיים, אי אפשר לקיים ציד בר-קיימא של חוגלות.

סיימון נמצוב: בסיכום, התרת ציד חוגלות וארנבות בינואר 2006 תפגע בצורה משמעותית בהתאוששות מינים אלו ותפגע במערכת האקולוגית בישראל.

האני עמאשה: אני יושב-ראש ארגון הציידים וחבר בעמותת "אל ציידי ישראל".

האני עמאשה: אתייחס קודם כול למה שאמר מר רוני מלכא.

האני עמאשה: ביני ובין רוני היו הרבה דיונים בנושא זה, על 3,000 הציידים.

האני עמאשה: בואו נדמיין לעצמנו את 3,000 הציידים.

האני עמאשה: פעם 6,000 אנשים היו יוצאים לצוד, ואז היה מותר לצוד 15 חוגלות.

האני עמאשה: לא צריך להיות מומחה למתמטיקה כדי להבין שאם כל הציידים היו יוצאים היום ויורים בדיוק כפי שמותר להם לא היה נגרם נזק.

האני עמאשה: בואו לא נראה בציידים את הגורם היחיד שחיסל את החוגלות.

האני עמאשה: אם מה שטוען ד"ר סיימון נמצוב נכון, שציד בחודש ינואר יפגע באוכלוסיית החוגלות באופן קטסטרופלי, אז הפושע מספר אחת כאן זה לא הצייד אלא רשות הטבע והגנים, כי עונת הציד החוקית בישראל היא מ-1 בספטמבר ועד 31 בינואר.

האני עמאשה: חלק מהציידים, ואני ביניהם, כתב מכתבים.

האני עמאשה: יעיד ד"ר סיימון נמצוב שהצגתי לו מצגת חלופית, איך אני רואה את הציד בארץ.

האני עמאשה: אף אחד לא רצה לשמוע על התוכנית החלופית שלנו.

האני עמאשה: יעיד מר רוני מלכא שפסלו שיתוף פעולה עם הארגונים ורצו לעבוד ישירות מול ציידים.

האני עמאשה: לדעתי הם הפושעים העיקריים בנושא החוגלות בארץ.

האני עמאשה: יש תוכנית חלופית לגבי עונת הציד, לגבי שיטת הציד ולגבי אזורי הציד, שהוצגה בפני ד"ר סיימון נמצוב ובפני מר רוני מלכא.

האני עמאשה: לא היתה אף הסתייגות, אבל 5 שנים לקח להם להתייחס אליה.

האני עמאשה: נאמר כאן שהציד יגרום לדילול האוכלוסייה.

האני עמאשה: אני רוצה שכולכם תדעו, ציד מתבצע אפילו לא בעשירית משטח מדינת ישראל.

האני עמאשה: בשאר השטחים אין ציד בכלל, בשאר האזורים יש חוגלות.

האני עמאשה: במחקר של ד"ר נוח רוטרי משנת 2000, לא עובד של רשות הטבע והגנים, נטען כי "החוגלה היא עוף קרקע ממשפחת הפסיונים, מסדרת התרנגולים, זה עוף נפוץ ויציב בארץ".

האני עמאשה: אנחנו מדברים על שטחי ציד.

האני עמאשה: הציידים עושים ציד באזורים ספציפיים מאוד.

האני עמאשה: הנגב המערבי נאסר לציד, אינני יודע משום מה.

האני עמאשה: אני לא רואה שום סיבה מקצועית או אתית לסגור את הנגב המערבי.

האני עמאשה: אם היו מאפשרים לצוד בנגב המערבי במשך שנה-שתיים היו נותנים לאוכלוסיית החוגלות להתאושש.

האני עמאשה: רבותי, אני מנצל את הפורום הזה לקום ולצעוק.

האני עמאשה: יש תוכנית אלטרנטיבית.

האני עמאשה: על רשות הטבע והגנים להשכיל לשבת עם הציידים, שהם אנשי שטח, שהם העיניים של רשות הטבע והגנים.

האני עמאשה: מר רוני מלכא, מנהל אגף אכיפה, יעיד על כך, איפה אגף האכיפה ומה הוא עושה כאן.

האני עמאשה: כולם יודעים אילו עונשים מוטלים על ציידים לא חוקיים.

האני עמאשה: אני מתנגד באופן נחרץ לציד לא חוקי.

האני עמאשה: כשמדברים על ציד לא חוקי לא מדברים על הפורום הזה, לא מדברים על אנשים שמשלמים אגרה ורוצים ליהנות מהתחביב שלהם בכבוד ובצורה חוקית.

האני עמאשה: אנחנו אלה שנפגעים מציד לא חוקי.

האני עמאשה: ציד לא חוקי חייב להיות מטופל בידי אגף האכיפה, שלדעתי לא עושה מספיק.

האני עמאשה: אנחנו קמים וצועקים.

האני עמאשה: תחביב לא מתחיל ולא נגמר בהריגת החיה.

האני עמאשה: אנחנו יוצאים לטבע, מכירים את הרגלי החוגלה.

האני עמאשה: אנחנו מעוניינים יותר מכל אחד אחר שהחוגלה תהיה בשטח, שתהיה על-יד הבית שלי, שאראה אותה ואלמד את הילדים שלי כיצד החוגלה חיה, שילמדו עליה לא מתוך אנציקלופדיות.

האני עמאשה: הצעתי לגדל חוגלות.

האני עמאשה: ד"ר סיימון נמצוב אמר לי שיש בעיה גנטית.

האני עמאשה: תן לי אישור, כמו שיש תקדים, חווה לגידול שלווים למכירה, כדי למנוע עידוד לסחר בחיה הזאת.

האני עמאשה: אתם יודעים טוב מאוד שסחר בחיה מביא לציד לא חוקי.

האני עמאשה: לא יתכן שיעשו מחטף לפני שהכנסת יוצאת לפגרה ויאסרו את הציד, ובשנה הבאה יעשו שוב אותו תרגיל.

האני עמאשה: אתם צריכים להחזיר לנו 5,000 שקל על האגרות ששילמנו, לא 1,000 שקל על עונה אחת.

האני עמאשה: זה לא 1,000 שקל, אלא 5,000 שקל.

האני עמאשה: הנשק שלי סגור בתוך הארון, שלי ושל כל החברים.

האני עמאשה: רבותי, תשקלו את זה.

האני עמאשה: אני יודע שיש כאן לחצים פוליטיים.

האני עמאשה: אנחנו עושים ציד חוקי ושומרים על הטבע.

האני עמאשה: הטבע חשוב לנו יותר מאשר לכל היושבים כאן.

האני עמאשה: תודה רבה.

עמיר בלבן: נשלחתי על-ידי החברה להגנת הטבע להציג את עמדתה בעניין זה.

עמיר בלבן: החברה להגנת הטבע היא גוף ציבורי, שעיקרו שמירת טבע וחינוך לשמירת טבע.

עמיר בלבן: חברים בו כמה עשרות אלפי חברים.

עמיר בלבן: המטרה שלנו בעניין הזה לשמור על המגוון הביולוגי המיוחד של מדינת ישראל ומינים ערכיים וחשובים שבעזרתם אנחנו עושים מלאכתנו.

עמיר בלבן: המינים שאדבר עליהם הם לא החוגלה, אלא המינים שניזונים מהחוגלה.

עמיר בלבן: אלה מינים כמו העיטים היציבים, כמו העיט הנצי שרואים בתמונה הזאת.

עמיר בלבן: בגולן נותרו שני קנים בלבד, ובנגב כארבעה קנים.

עמיר בלבן: זה עיט סלעים וזה העיט הנצי.

עמיר בלבן: החוגלות הן המזון העיקרי של העיטים האלה.

עמיר בלבן: חבריי הציידים מתחרים עם העיט המוגן הזה והנדיר, שנמצא בסכנת הכחדה, על החוגלות.

עמיר בלבן: אני מחזיק בידי מחקר, שבוצע בעזרת מִשְדוּר של עיטים צעירים שעוזבים את הגולן כדי לצוד ברמות מנשה, מכיוון ששם יש יחסית מספיק חוגלות כדי להתקיים, וכנ"ל לגבי שפלת יהודה והנגב המערבי.

עמיר בלבן: אם יאפשרו ציד בעונה הזאת, רגע לפני עונת הקינון, זה יפגע באופן ישיר במינים הנדירים האלה.

עמיר בלבן: רק לסבר את האוזן, גמלא – שם מצוי קן אחד – היא שמורה הקולטת 80,000 מבקרים בשנה שבאים לראות את הדורסים האלה.

עמיר בלבן: עין עבדת – שמורה הקולטת 120,000 מבקרים שמשלמים דמי כניסה כדי לראות את הדורסים מרחפים בקניון.

עמיר בלבן: פגיעה בשרשרת המזון שלהם – והחוגלה הרי בסך הכול תרנגולת – פוגעת באופן ישיר במינים המיוחדים האלה, שנמצאים בסכנת הכחדה ברמה עולמית.

עמיר בלבן: אנחנו כחברה להגנת הטבע מתנגדים באופן נחרץ ביותר להמשך ציד, כל עוד האוכלוסייה הזאת לא הגיעה לשיא אופטימלי.

עמיר בלבן: אנחנו גם מתנגדים לציד למטרות ספורט ותומכים רק בציד לצורכי ממשק של אוכלוסיות, ניהול אוכלוסיות.

עמיר בלבן: כאשר יהיה מצב שחוגלות יגרמו נזקים לחקלאים, כשהדרך היחידה למנוע את הקונפליקט הזה היא בעזרת ציד, אז החברים היקרים יקבלו את הנו"ן-צדי"קים ואת איתור המקומות ויוכלו לצוד.

עטאר מוניר: אני רוצה להגיד למר רוני מלכא, שהוא דמגוג גדול שמנסה להטעות את הוועדה.

עטאר מוניר: אני לא אוהב שמטעים את הוועדה.

גאלב מג'אדלה: כאן בוועדה אני לא מאפשר לפגוע בעובדי ציבור.

עטאר מוניר: סליחה, לא התכוונתי לפגוע.

גאלב מג'אדלה: אני לא יודע למה התכוונת.

גאלב מג'אדלה: אני יודע דבר אחד, כאן בוועדה לא יפגעו באף אחד, ובעיקר לא בעובדי ציבור.

עטאר מוניר: סליחה אם פגעתי.

גאלב מג'אדלה: דבר שני, נדמה לי שאתם קרובים זה לזה הרבה יותר מאשר קרובים לכל אחד מאתנו.

גאלב מג'אדלה: יש יום אחרי, שתצטרכו להיפגש במקום החביב על כולכם, בטבע.

עטאר מוניר: כשנפגשנו ב-3 באוגוסט בישיבת הוועדה התלוננתי בפני יושב-ראש הוועדה על כך שלא מעבירים לנו את רשימת מקבלי ההיתרים בשנים 2000-2005.

עטאר מוניר: זה אמור להיות ידוע על-פי חוק חופש המידע.

עטאר מוניר: הלוואי והיו מיישמים את החוק הזה.

עטאר מוניר: עד עכשיו לא קיבלנו את הרשימה, וגם הוועדה לא קיבלה.

עטאר מוניר: מדוע?

עטאר מוניר: הרשות מנסה להסתיר שמצד אחד היא אוסרת ציד חוגלות ומצד שני מחלקת היתרים לכל מיני ארגונים.

עטאר מוניר: דרך אגב, לא ביקשנו לקבל שמות של ציידים, אלא רשימות של ארגונים ומספר ההיתרים שכל ארגון קיבל בשנים 2000-2005.

עטאר מוניר: זכותי לדעת את זה.

עטאר מוניר: דבר שני, לגבי המספרים שציין מר מלכא: 5 חוגלות ליום לכל אחד מ-3,000 הציידים – המספר הזה הרי לא נכון.

עטאר מוניר: אני יוצא לצוד אולי פעם בשבוע או פעם בשבועיים, לא מדי יום.

עטאר מוניר: דבר שלישי, לגבי דילול אוכלוסיית החוגלות – אני מחזיק בידי חוות-דעת של ד"ר סיימון נמצוב, בה כתוב כדלקמן: "בשנת 2000 פרסם מינהל הרשות הוראה להפסקת ציד החוגלות והארנבות עד 31 באוגוסט 2003, כדי לתת לאוכלוסייה של מינים אלה עזרה להתאושש.

עטאר מוניר: במשך 3.5 שנים, מ-1 בפברואר 2000 ועד היום" – כלומר עד 17 ביולי 2003 – "אסור ציד חוגלות בכל הארץ.

עטאר מוניר: בתקופה זו נרשמה התאוששות מסוימת של החוגלות ברוב המקומות בארץ בהם נעשה מעקב.

עטאר מוניר: המדענים קובעים כי צריך להאריך את תקופת הפסקת ציד החוגלות לעוד שנה, כדי לתת לאוכלוסייה זמן נוסף להמשיך את ההתאוששות.

עטאר מוניר: ברור שפתיחת עונת הציד בעוד כמה שבועות במתכונת הרגילה של 5 חודשים יכולה להרוס או לפגוע בהתקדמות ובהתאוששות.

עטאר מוניר: למרות האמור לעיל, יש לדעתי מקום לאפשר רמה נמוכה של ציד מבוקר של חוגלות באזור בו קיימת התאוששות של חוגלות, כדי ללמוד על השפעת הציד על אוכלוסיית החוגלות".

עטאר מוניר: כלומר, הוא מאשר שיש מקום לפתוח את הציד.

גאלב מג'אדלה: אני מבקש שתעביר את המסמך לוועדה.

עטאר מוניר: ב-4 בספטמבר היינו אצל השר לאיכות הסביבה הקודם, חבר הכנסת שלום שמחון, והוא החליט שאנשי רשות הטבע והגנים וארגוני הציידים יעשו סיורים משותפים.

עטאר מוניר: ב-22 בנובמבר יצאנו לסיור באזור הגלבוע, כאשר שבוע קודם לכן אנשי הרשות עשו סיור במסלול קצר מאוד וספרו שם בחצי שעה 82 חוגלות.

עטאר מוניר: כאשר עשינו סיור משותף עם ד"ר סיימון נמצוב ואחרים ספרנו 142 חוגלות.

עטאר מוניר: לגבי המחקר של אוניברסיטת תל-אביב ורשות הטבע והגנים, שד"ר נמצוב הזכיר, בישיבת הוועדה הקודמת היתה דוקטורנטית, גברת ראובן ניצן, שעשתה מחקר על הנושא הזה.

עטאר מוניר: היא טענה בפני הוועדה ש-90% מחיסול החוגלות נובע מטורפים ולא מציד.

עטאר מוניר: כאשר אמרנו לה שכבר 5 שנים אסור לצוד היא אמרה שהקטנת מספרן נובע 100% מטורפים, לא מציד.

עטאר מוניר: לפיכך אני מבקש להפריך את תוצאות המחקר של אוניברסיטת תל-אביב ורשות הטבע והגנים.

גאלב מג'אדלה: אכן גברת ראובת ניצן היתה כאן בישיבה הקודמת והציגה בפנינו תוצאות מחקר והדברים נאמרו.

גאלב מג'אדלה: היתה גם תגובה של החברים שלכם על הדברים האלה.

סאלח טריף: אני רוצה להתחיל בגילוי נאות לוועדה, שאני נמצא כאן לא כחבר כנסת אלא כצייד.

גאלב מג'אדלה: חבר הכנסת טריף קיבל זכות דיבור אולם לא ישתתף בהצבעה.

סאלח טריף: מפריעים לי כאן כמה דברים.

סאלח טריף: קודם כול ברמה העקרונית, אני הייתי כבר בהתחלה כשאסרו על הציד ואני אומר לכולכם, מפריע לי שרשות הטבע והגנים לא נוהגת בעניין הזה בצורה גלויה, בגילוי נאות ובידיים נקיות.

סאלח טריף: פעם אחר פעם היא באה לוועדה בידיים לא נקיות.

סאלח טריף: את זה שמעו ממני רוני ומודי והחבר'ה, זה מפריע לי מאוד.

סאלח טריף: אם היו אומרים לחברי הוועדה לפני 5 שנים: זהו, אנחנו מטילים וטו ויש לאסור את הציד לחלוטין כי אי אפשר יותר, הייתי מבין, אבל קורה כאן משהו נורא.

סאלח טריף: מדי שנה לפני פקיעת מועד תשלום האגרה קודם כול גובים את הכסף מהציידים.

סאלח טריף: זה פשוט לא הוגן.

סאלח טריף: מודיעים להם שרשות הטבע והגנים תודיע על העמדה שלה מייד לאחר מכן, כאשר ידוע שיש להם עמדה מראש.

סאלח טריף: זאת העמדה המוצהרת שלכם, הידועה, ואין לי דבר נגדכם, זה התפקיד שלכם.

סאלח טריף: אני מתקומם על העניין הזה.

סאלח טריף: תגידו לאנשים מראש את עמדתכם: אנחנו לא יכולים לאפשר ציד חוגלות, אבל לא ניקח מכם כסף.

מל פולישוק-בלוך: למה לוקחים כסף?

מל פולישוק-בלוך: איך מנמקים את זה?

מל פולישוק-בלוך: זה באמת לא בסדר.

סאלח טריף: אני באמת לא יודע.

סאלח טריף: הם צריכים לנמק, לא אני.

סאלח טריף: יש למשל ציידים דרוזים שלא צדים חזירים, כי לא יכולים להכניס חזיר הביתה.

סאלח טריף: אם יידעו מראש שלא יהיה ציד חוגלות לא יאריכו את הרשיון ולא ישלמו כסף.

עמרי שרון: כבר 5 שנים יודעים שאסור לצוד חוגלות.

סאלח טריף: אתה טועה, מטעים אותך.

סאלח טריף: אני אומר לחברים האלה כל פעם מחדש: תגלו את כוונותיכם מראש.

סאלח טריף: הם אומרים: אנחנו מקבלים מהציידים כסף.

סאלח טריף: הייתי בין אלה שאישרו להם תקציב כאשר הייתי יושב-ראש ועדת הפנים ואיכות הסביבה, ותמכתי בהם כל הזמן, אבל בתנאי אחד, אני לא מוכן שרשות ממלכתית תרמה את האנשים.

סאלח טריף: מה שנעשה, נעשה במרמה.

סאלח טריף: קודם כול לוקחים מהציידים כסף ושבועיים לאחר מכן מודיעים שאין ציד.

סאלח טריף: זה לא בסדר.

סאלח טריף: לפני כחודשיים התנהל דיון בעניין הזה בוועדה.

סאלח טריף: הם נתבקשו לבדוק – אני ידעתי מראש מה תהיה התשובה – ולענות תשובה, האם אפשר לפתוח לציד לחודש ימים.

סאלח טריף: למען ההגינות, יש שאלה שנזרקת היום לחלל האוויר.

סאלח טריף: במשך 5 שנים אתם אוסרים ציד.

סאלח טריף: אתם לא מביאים נתונים שאוכלוסיית החוגלות מתאוששת.

סאלח טריף: מצד אחד, אתם נותנים לציידים עבריינים לצוד חוגלות והם מדללים את האוכלוסייה, זה ידוע לכם, ומצד שני, לא נותנים לציידים הטובים, שמשלמים אגרה, לצוד בצורה מבוקרת.

סאלח טריף: הצעתי שייתנו להם לצוד בצורה מבוקרת, כפי שנעשה במדינות רבות בעולם, שמאפשרים לצוד בימים מסוימים, משלמים אגרה, אנשים יוצאים ליער ומדווחים והכול נמצא במעקב.

סאלח טריף: גם את זה לא עושים בישראל.

סאלח טריף: לדעתי רשות הטבע והגנים טועה.

סאלח טריף: על-פי מה שאמר כאן המומחה עוד מעט הייתי חושב שהחוגלות פוגעות בביטחון המדינה.

סאלח טריף: לא צריך להגזים.

סאלח טריף: אני מבקש מכם כרשות ממלכתית, ואני מכבד את מה שאתם עושים, תנהגו ביושר כלפי הציבור ואל תרמו אותם, שיהיה לכם גילוי נאות.

סאלח טריף: תודיעו מראש לקהל הציידים.

סאלח טריף: לדבריכם אתם מעוניינים בציידים, אז תנהגו כלפיהם ביושר.

מל פולישוק-בלוך: אדוני היושב-ראש, אפשר לשמוע תשובות לשאלות הללו?

איוב קרא: אני רוצה להבהיר שבישיבה הקודמת נקבעו חד-משמעית דברים שהיה צריך לדון בהם היום, לגבי הנפקת רשיונות.

איוב קרא: בדיון כעת מדברים כל הזמן על דברים שכבר נאמרו וכבר שמענו.

איוב קרא: עם כל הכבוד, בדיון הקודם סתרו חלק מהטענות, נאמר שהכחדת החוגלות לא נובעת דווקא מהציד.

קריאה: אין הכחדה בכלל.

איוב קרא: דילול קהילת החוגלות לא נובעת דווקא מן הציד.

איוב קרא: בישיבה הקודמת היה מי שסתר את הטענה של רשות הטבע והגנים.

איוב קרא: יש גורמים נוספים לדילול אוכלוסיית החוגלות.

איוב קרא: לכן אני מציע לא לדכא את האנשים במדינה הזאת, גם כך הם מדוכאים מאוד בשל המצב בו אנו נמצאים.

איוב קרא: כדאי מאוד שינפיקו רשיונות, כפי שקבעו בישיבה הקודמת, והחל ב-1 בינואר תהיה הנפקה לחודש.

איוב קרא: היה ויכוח האם זה יימשך חודש ובסופו של דבר נאמר שתאריך היעד בו תנפיקו רשיונות יהיה חודש ינואר.

איוב קרא: תאפשרו לאנשים הללו להרגיש קצת יותר טוב במדינה.

גאלב מג'אדלה: חבר הכנסת קרא, צריך להציג את העובדות לאשורן.

גאלב מג'אדלה: הפרוטוקול בידי, וקראתי אותו עכשיו פעם נוספת.

איוב קרא: אולי זה לא נרשם כשורה.

איוב קרא: הייתי שם.

גאלב מג'אדלה: גם אני הייתי שם.

גאלב מג'אדלה: ברשות הטבע והגנים התחייבו להביא כמה דברים, והם עמדו בהתחייבויותיהם.

גאלב מג'אדלה: סוכם שב-30 בדצמבר יתקיים דיון בוועדה ויוחלט לכאן או לשם.

גאלב מג'אדלה: יש אופציה לשני הכיוונים, או לאשר את התקנה או לדחות אותה ולאפשר ציד.

גאלב מג'אדלה: אלה העובדות.

גאלב מג'אדלה: לכן אנחנו מקיימים כעת דיון.

גאלב מג'אדלה: פתחתי שוב את הדיון משום שבדיון הקודם דיבר רק נציג אחד של הציידים, שבקושי הגיב על הדברים, כי זה היה דיון ראשון.

גאלב מג'אדלה: עכשיו הציידים באו מוכנים יותר, עשו שיעורי בית והתארגנו.

גאלב מג'אדלה: עכשיו הם אומרים דבריהם באופן ברור בהרבה מאשר בדיון הקודם, ולכן אפשרתי להם.

גאלב מג'אדלה: אתה רוצה שלא נאפשר להם?

גאלב מג'אדלה: קיבלנו עוד תוספת, גם את חבר הכנסת טריף.

גאלב מג'אדלה: אנשים באו מכל קצוות המדינה כדי לבקש לדבר, וזכותם לדבר.

אפרים סנה: על-פי התיאור שתיארו כאן מומחי הזואולוגיה יש צידוק למנוע ציד בינואר.

אפרים סנה: אבל, מצד שני, לא יתכן שייקחו מן האנשים כסף ולא יתנו להם לצוד.

אפרים סנה: הפתרון הממלכתי הנכון הוא, אל"ף, לא יהיה ציד בינואר, ובי"ת, שיחזירו לאנשים את הכסף.

אפרים סנה: המדינה צריכה להתנהל ביושר.

מל פולישוק-בלוך: על כמה מדובר?

קריאה: אבל שיחזירו אגרות לא רק של שנה אחת, אלא של 5 שנים.

גאלב מג'אדלה: סליחה, חבר הכנסת סנה מדבר.

גאלב מג'אדלה: אני רוצה לשמוע הצעות.

גאלב מג'אדלה: היסטוריה וזואולוגיה כבר שמענו.

אפרים סנה: באתי לכאן הכי ניטרלי בעולם.

אפרים סנה: אני לא בצד של החוגלות ולא בצד של הציידים.

אפרים סנה: הנימוק של אנשי רשות הטבע והגנים בעל ערך, אבל מצד שני לא יתכן שייקחו מאנשים אגרה על דבר שאוסרים עליהם לעשות.

אפרים סנה: זה לא הוגן.

עמרי שרון: זה לא מדויק.

עמרי שרון: אנשים יודעים שהם משלמים אגרה על ציד ברווזים ויונים.

עמרי שרון: זה ידוע במשך כמה שנים.

סאלח טריף: זה לא ידוע.

עמרי שרון: ידוע כבר כמה שנים שאסור לצוד חוגלות וארנבות, ידוע כבר 5 שנים.

סאלח טריף: בכל שנה הבטיחו שיבחנו את זה מחדש ואולי יאשרו את הציד.

סאלח טריף: תוכל לראות את ההודעה שפרסמה רשות הטבע והגנים על תשלום האגרות.

סאלח טריף: אני מבקש שחבר הכנסת עמרי שרון יקרא את זה.

עמרי שרון: זה לא הודעה של רשות הטבע והגנים אלא כתבה בעיתון.

גאלב מג'אדלה: חבר הכנסת סנה, סיימת?

גאלב מג'אדלה: אתה מציע לקבל את הצעת רשות הטבע והגנים, לא לאפשר ציד בחודש ינואר, ובתמורה, היות ואנשים לא השתמשו ברשיון הציד שניתן להן לאחר ששילמו אגרה יוחזר להם כספם.

איוב קרא: יוחזר הכסף 5 שנים רטרואקטיבית.

סיימון נמצוב: יוחזר חלק 1 מתוך 12 מהאגרה.

רוני מלכא: אני מבקש שחבר הכנסת סאלח טריף, שהציג כאן האשמות חמורות, ישמע את התגובה שלי.

רוני מלכא: אני חייב להעמיד דברים על דיוקם, בתשובה לחבר הכנסת סנה ולכל חברי הכנסת הנכבדים.

רוני מלכא: מדובר באיסור ציד חוגלות וארנבות.

רוני מלכא: מותר לצוד שלווים כאוות נפשך, מותר לצוד יונים כאוות נפשך, מותר לצוד 10 ברווזים ביום כאוות נפשך, ויש 6-7 מינים, מותר לצוד חזירי בר בהיתר כללי ובהיתר משותף.

רוני מלכא: מר האני עמאשה אמר שכבר 5 שנים הנשק שלו בארון.

רוני מלכא: הנשק שלך לא נמצא בארון 5 שנים.

האני עמאשה: אם כך הבינו אני חוזר בי.

האני עמאשה: לא אני באופן אישי, אלא דיברתי באופן כללי על הציידים.

עטאר מוניר: בגלל שאני שומר חוק.

רוני מלכא: בחמש השנים האחרונות היה ציד, לא אסרנו ציד.

רוני מלכא: אסרנו רק ציד חוגלות וארנבות.

גאלב מג'אדלה: מר האני עמאשה תיקן את דבריו ואמר שלא דיבר על עצמו אישית, אלא על חבריו לארגון.

רוני מלכא: אני מקבל את מה שמר האני עמאשה אמר.

רוני מלכא: הוא ידיד אישי שלי, כך שאני באמת יודע מה קורה, והוא יודע מה קורה איתי.

רוני מלכא: אבל צריך להעמיד דברים על דיוקם.

רוני מלכא: אני מבקש לציין שלא חילקנו היתרים לציד חוגלות, לא למקורבים ולא לאף אחד אחר, פרט למה שציינתי, והכול גלוי ופתוח.

רוני מלכא: חבר הכנסת טריף, הכול גלוי וכתוב במחשב.

סאלח טריף: לא זאת היתה הטענה שלי.

רוני מלכא: לגבי הגילוי הנאות, בהתחלה אמרנו: 3 שנים, וכמדומני אכן היית יושב-ראש הוועדה בעת הדיון.

רוני מלכא: לא ידענו אז לאן אנחנו הולכים.

רוני מלכא: לקחנו חוקרת, גברת ראובת ניצן, והתחייבנו לערוך מחקר.

רוני מלכא: היא הציגה תמונה שלא מאוששת.

רוני מלכא: האויבים של החוגלות זה לא הציידים, אלא עורבים, עופות דורסים, תנים, שועלים ומכרסמים.

רוני מלכא: לחוגלות יש הרבה מאוד אויבים, לא הצייד לבד.

רוני מלכא: זה מטפל במכלול דברים.

רוני מלכא: כל שביקשנו מלכתחילה, לעבור את השנה הנוכחית.

רוני מלכא: אמרנו גם ליושב-ראש הוועדה, שזאת השנה האחרונה שאנחנו באים עם הוראת השעה.

רוני מלכא: במהלך השנה נגיש תוכנית מקיפה ומסודרת על הציד במדינת ישראל וכל הקשור לזה.

רוני מלכא: לכן החודש הזה קריטי.

מוצטפא ג'האד: אני יושב-ראש עמותת "אל ציידי ישראל".

מוצטפא ג'האד: אני מייצג קרוב ל-60 ארגוני ציד במדינה.

מוצטפא ג'האד: אני רוצה לקרוא בפניכם את מטרות העמותה שלנו כדי להרגיע את הרוחות משני הכיוונים.

מוצטפא ג'האד: מטרות העמותה הן כדלקמן: "1) הצטרפות יושבי-ראש הארגונים לפיקוח הציד; 2) הצטרפות לוועדה מייעצת של הרשות; 3) השתתפות בסקרים ובמחקר על חיית הבר בארץ; 4) התוויה משותפת של נהלים לדיווח על-ידי הארגונים על עבירות ציד שחבריהם יעברו; 5) השתתפות בפורומים של הרשות".

מוצטפא ג'האד: לצערי אני יכול לומר בקול רם, מכל המטרות הללו, שנקבעו על דעת מנהלי רשות הטבע והגנים, שידעו מה עשינו, מכל זה התבצע אולי 5%-10%.

אליעזר כהן: שכחת עוד מטרה: השתתפות בוועדת הכנסת.

קריאה: זה לא בזכותך.

אליעזר כהן: חס וחלילה, לא בזכותי.

מוצטפא ג'האד: אני מתייחס למה שאמר ידידי חבר הכנסת עמרי שרון על ציד חזירים וחיות אחרות.

מוצטפא ג'האד: חלק מהציידים במדינה מקבלים רשיון מוגבל, מותר להם לצוד רק חוגלות וארנבות, והם משלמים עבור ההיתר.

עמרי שרון: מותר להם לצוד גם יונים.

עמרי שרון: אין הגבלה על ציד יונים.

עמרי שרון: חבל, אתה אומר דבר לא נכון.

עמרי שרון: תראה לי רשיון ציד אחד שמגביל ציד יונים.

עמרי שרון: יש הגבלה על ציד עופות מים, לא על ציד יונים.

עמרי שרון: תגיד את האמת.

קריאה: הדיון הוא על חוגלות.

קריאה: לא על יונים.

עמרי שרון: אבל הוא אומר משהו על הרשיון.

עמרי שרון: אין הגבלה על ציד יונים.

רוני מלכא: החזרנו כסף למי שרצה.

מוצטפא ג'האד: אני מוכן לשלוח לאדוני היושב-ראש רשיונות לדוגמה בהם כתוב שמותר לצוד חוגלות וארנבות בלבד.

קריאה: יש הרבה רשיונות כאלה.

רוני מלכא: מי שביקש, קיבל כספו בחזרה.

גאלב מג'אדלה: מר רוני מלכא, היה לכם די זמן לדבר ביניכם.

מוצטפא ג'האד: אני מחזיק בידי מסמכים שהפיצה רשות הטבע והגנים באתר שלה באינטרנט, שמדברים על עיטים ונשרים, שנפגעים לא מהציידים אלא עקב הרעלות.

מוצטפא ג'האד: אני מוכן להעביר לך את המסמך הזה.

מוצטפא ג'האד: אני רוצה לסיים דברי בכמה הצעות.

מוצטפא ג'האד: קודם כול, אני מציע שיחזירו את האגרות ששילמנו ב-5 השנים האחרונות.

מוצטפא ג'האד: דבר שני, אני מבקש לאפשר לציידים החוקיים, שסבלו מכך שלא יכלו לצוד חוגלות, לצוד בחודש האחרון הזה.

מוצטפא ג'האד: דבר שלישי, לאור מטרת העמותה, כפי שהצגתי בפניכם, אני מבקש ששינוי מדיניות הציד ייעשה אך ורק בתיאום מלא אתנו ושלא יחליטו החלטות מבלי לתאם אתנו.

מוצטפא ג'האד: תודה רבה.

האני עמאשה: קחו בחשבון שהאנשים נמצאים כאן בהתנדבות, מבלי לקבל כסף על היום שהם נמצאים כאן.

האני עמאשה: זה על חשבון יום חופש.

האני עמאשה: אנחנו לא מערכת, לא ממסד, לא חלק מהרשויות.

האני עמאשה: תקחו את זה בחשבון.

גאלב מג'אדלה: זה ידוע, תודה.

סלים טרביה: ד"ר סיימון נמצוב אמר שבינואר יש עונת נדידה, אבל מאז ימיו של סבא של אבא שלי צדו תמיד מ-1 בספטמבר ועד 31 בינואר.

סלים טרביה: אני לא מבין למה כך קבע ד"ר נמצוב.

סלים טרביה: אדון רוני מלכא, שאני אוהב מאוד, אמר שיש 3,000 ציידים ואם יכנסו לשטח יכחידו את החוגלות.

סלים טרביה: סלח לי, בשנת 1990 היו 11,000 ציידים.

סלים טרביה: חלק מן האנשים לא שילמו על הארכת הרשיון בשל מצוקות כלכליות וחלק ניכר מהם נפטר במשך השנים.

סלים טרביה: על-פי הסטטיסטיקה שלי, למעלה מ-2,000 אנשים משלמים אגרה בשל חוסר ברירה, כי הכנסת חוקקה חוק הקובע שמי שלא ישלם עבור הארכת רשיון הציד ייאלץ להחזיר מייד את כלי נשקו למשטרה.

סלים טרביה: אני מחזיק ברובה של אבא שלי, רובה בן 100 שנה.

סלים טרביה: אני רוצה לתלות אותו בבית לתפארת, אבל אם לא אשלם עבור רשיון הציד או לא אעשה מטווח אאלץ להפקיד אותו במשטרה.

סלים טרביה: כל יום אני במטווח, כאשר אני הולך לצוד זה המטווח, אז אני בודק שהנשק שלי תקין, אבל אומרים לי: לא עשית מטווח, תפקיד את הנשק במשטרה עד שתעשה רשיון ציד ואחר-כך תגיש בקשה מחדש במשרד הפנים.

סלים טרביה: ודבר אחרון, יש לי 6 כלי נשק מכל הסוגים.

סלים טרביה: אם אני משתמש ברשיון כדת וכדין ומשלם אגרת ציד 5 שנים מותר לי להחזיק בהם.

סלים טרביה: אם אני לא משלם עבור רשיון הציד, הכנסת חוקקה חוק הקובע שכאשר אדם הולך למטווח גם אם אין לו רשיון ציד יוכל להמשיך להחזיק בכלי הנשק.

סלים טרביה: אני מבקש מאוד ממר רוני מלכא ומאדוני היושב-ראש ומכל מי שנוגע לעניין, מי שאין לו רשיון ציד שלא יחזיק ברובה ציד.

סלים טרביה: אנחנו בשם ועד הציידים מודים לכם מאוד.

סלים טרביה: לחבר הכנסת עמרי שרון אני מאחל שאבא שלו יהיה בריא.

סלים טרביה: אני מוכן לתרום לו 10 שנים.

סלים טרביה: אעשה כמיטב יכולתי כדי לשכנע את חבר הכנסת עמרי שרון לשנות דעתו, כי מאז ומתמיד, עוד לפני נבחר לכנסת, התנגד לציד, אבל אנחנו נעשה "כביש עוקף" מהחווה שלך אדוני.

גאלב מג'אדלה: שמענו כאן טיעונים מקצועיים על מהות הציד ועל שיתוף הארגונים.

גאלב מג'אדלה: הכנסת לא תסכים ששום תאגיד יתנהל בלי שיתוף הקהילה.

גאלב מג'אדלה: אתם באים לסייע לקהילה, ולא יעלה על הדעת שתנהלו את הדברים בלי לשתף את הקהילה, את הפרטנרים שלכם.

רוני מלכא: מקובל.

רוני מלכא: יש דו-שיח איתם.

גאלב מג'אדלה: נגמרו הימים שדיברנו בססמאות.

גאלב מג'אדלה: מהיום תוך שבועיים, עוד לפני תום החודש, אני מבקש שיקום צוות משותף לרשות הטבע והגנים ולציידים, שיכלול את נציג עמותת "אל ציידי ישראל", ואני מבקש לקבל את שמות חברי הצוות ומספרי הטלפון שלהם.

גאלב מג'אדלה: הצוות יכין תוכנית לשינוי מדיניות הציד במדינת ישראל.

גאלב מג'אדלה: מר מלכא, תכנון ובנייה במדינת ישראל נעשה בשיתוף הקהילה.

גאלב מג'אדלה: אני לא נכנס למשק הפרטי של הבית שלך, אני מדבר על הציבור.

גאלב מג'אדלה: אתה לא יכול לנהל את העסק הזה של הרשות בלי לשתף את הציבור שהוא פרטנר בעניין.

סיימון נמצוב: גם החברה להגנת הטבע צריכה להיות חברה בצוות.

עמיר בלבן: אני גם ציבור.

עמיר בלבן: אני צורך את הטבע הזה בדיוק כמו כל אחד אחר.

רוני מלכא: מקובל עלינו.

גאלב מג'אדלה: בבקשה, כל הגופים.

גאלב מג'אדלה: כרגע אנחנו מדברים על ציד.

גאלב מג'אדלה: גם אתה חלק מהקהילה וצריך לשתף אותך.

גאלב מג'אדלה: שלא תהיינה אי-הבנות, אני רוצה שעד תום החודש יקום צוות משותף להכנת תוכנית מדיניות הציד החלופית, לא תוכנית מוכתבת אלא בשיתוף הציבור.

גאלב מג'אדלה: אם לא אקבל אישור על הרכב הצוות עד סוף החודש אכנס את הוועדה ואבטל את התקנה, שלא יהיו אי-הבנות.

גאלב מג'אדלה: ביקשתי ממר רוני מלכא בדיון הקודם, וגם אחרי הדיון, כששמעתי את כל הצדדים, שמעתי על המחקר, דיברתי את הציידים ועם ה'עמך', לאחר שלמדתי את העניין ביקשתי לקבל ממך מכתב משפטי מחייב, שאתם תחזירו את סכום האגרה.

גאלב מג'אדלה: קיבלתי ממך מכתב לא מחייב, במריחה אחת גדולה.

גאלב מג'אדלה: אני מחזיר לך אותו.

רוני מלכא: זה לא נכון.

גאלב מג'אדלה: סליחה, אני נועל את הישיבה, אין הצבעות, שלום על ישראל, לך תעשה כרצונך.

גאלב מג'אדלה: כך אתה רוצה?

עמרי שרון: אדוני היושב-ראש, הממשלה ביקשה להצביע על התקנות.

גאלב מג'אדלה: חבר הכנסת שרון, אני לא עובד אצל הממשלה.

גאלב מג'אדלה: זאת ועדת כנסת ויש הפרדת רשויות.

גאלב מג'אדלה: מי שקובע זה יושב-ראש הוועדה, לא הממשלה.

רוני מלכא: מר מושון גבאי טיפל בזה.

גאלב מג'אדלה: כפי שאמרו חבר הכנסת אפרים סנה וחבר הכנסת סאלח טריף, רשויות המדינה צריכות לנהוג ביושר אינטלקטואלי מול האזרח.

גאלב מג'אדלה: לא יכולה להיות רמאות.

גאלב מג'אדלה: ביקשתי לקבל מכתב מחייב, שיוכל לבוא אליך צייד ולבקש כסף בחזרה, או לפטור אותו בשנה הבאה.

גאלב מג'אדלה: המכתב שקיבלנו לא מחייב ואני מחזיר לך אותו.

מושון גבאי: תקרא את המכתב.

גאלב מג'אדלה: קראתי אותו.

גאלב מג'אדלה: קרא אותו היועץ המשפטי של הוועדה.

גאלב מג'אדלה: אני מבקש להחזיר את המכתב לרשות הטבע והגנים ומבקש לקבל מכתב מחייב משפטית.

עידו בן-יצחק: רציתי לומר כמה דברים שלא קשורים לציידים או לחוגלות, אלא למצב החוקתי הנוגע להארכת הוראת השעה הזאת.

עידו בן-יצחק: סעיף 38 לחוק-יסוד: הכנסת קובע, כי כל חיקוק שתוקפו היה פוקע תוך 4 חודשים לאחר שהכנסת החליטה להתפזר – ולעניין זה צו של הנשיא הוא כאילו הכנסת החליטה להתפזר – יעמוד בתוקפו עד תום שלושת החודשים אמורים.

עידו בן-יצחק: משמעות הסעיף, שלכאורה אם יוציא הנשיא צו ב-29 בדצמבר, לא משנה אם התקנות פוקעות ב-31 בדצמבר או ב-31 בינואר, הן מוארכות אוטומטית עד 3 חודשים אחרי הבחירות.

עידו בן-יצחק: אבל עמדת הלשכה המשפטית של הכנסת, שסעיף 38 לא נועד למקרים כאלה, אלא נועד למנוע מקרים שהוראות שעה יפקעו מבלי שיינתן פתרון.

עידו בן-יצחק: במקרה הזה, כאשר הכנסת מביעה עמדתה באופן ברור עד איזה מועד היא מעוניינת שהוראת השעה תוארך, לא תחול הוראת סעיף 38 לחוק-יסוד: הכנסת.

עידו בן-יצחק: לפיכך, אם הוועדה מחליטה לאשר את התקנות, פירוש הדבר שהן יוארכו עד 31 בינואר.

עידו בן-יצחק: אם הוועדה מחליטה לא לאשר את התקנות, תוקפן יישאר עד 31 בדצמבר.

עידו בן-יצחק: אם הן לא מובאות להצבעה, פירוש הדבר שהכנסת לא הביעה עמדתה והן יוארכו עד 3 חודשים לאחר הבחירות.

רוני בר-און: ברור לחלוטין.

רוני בר-און: אם הפרשנות שלך היתה אחרת לא היית מכנס את הדיון הזה.

גאלב מג'אדלה: אני מבקש שמר רוני מלכא יודיע לפרוטוקול שהוא מתחייב להחזיר אגרה לציידים, כפי שהתחייב בשיחה אתי.

רוני מלכא: עם כל הרצון הטוב, אני לא יכול לפעול בניגוד לחוק.

רוני מלכא: צריך ללכת לוועדת הכספים, שקובעת אגרות, ולדבר שם על השבת האגרות.

גאלב מג'אדלה: למה לא אמרת את זה קודם?

רוני מלכא: אמרתי את זה.

רוני מלכא: אמרנו שמכאן ואילך נאפשר להם הקפאת מצב.

רוני מלכא: לא דיברנו על החזרת אגרה.

מושון גבאי: דיברנו על העתיד, לגבי השנה הבאה.

גאלב מג'אדלה: אמרת: לפטור אותם מאגרה.

רוני מלכא: לא כך אמרתי.

רוני מלכא: תסתכל בפרוטוקול.

גאלב מג'אדלה: אז לשם מה קיימתי את הדיון?

גאלב מג'אדלה: הוא התקיים לאור התחייבותך זו.

רוני מלכא: רשיון ציד מתיר להם לצוד עוד 7-8 מינים של חיות.

גאלב מג'אדלה: אבל הם רוצים לצוד חוגלות.

רוני מלכא: אני לא אשם שהם לא רוצים לצוד מיני חיות אחרים.

רוני מלכא: אז שלא יחדשו את הרשיון.

רוני בר-און: כאשר אדם שילם עבור רשיון הנהיגה ולא רוצה לנסוע לא מחזירים לו כסף.

גאלב מג'אדלה: זה לא אותו דבר.

מל פולישוק-בלוך: זה לא מציאותי.

רוני מלכא: גם אדם ששללו לו רשיון נהיגה לא מחזירים לו כסף.

רוני מלכא: לא בסמכותי להגיד לך, אדוני.

דוד טל: אתה מוכן לפעול ככל יכולתך בוועדת הכספים כדי לקבל אישור כזה?

דוד טל: תתחייב בפני היושב-ראש.

רוני מלכא: אנחנו מתחייבים, כפי שכתבנו במכתב.

רוני מלכא: זאת ההתחייבות שלנו.

רוני מלכא: מר אלי אמיתי, מנכ"ל רשות הטבע והגנים, התחייב במכתב, וגם בשיחה עם חבר הכנסת ר'אלב מג'אדלה, שמי שלא ירצה לשלם נוכל להקפיא את רשיונו לשנתיים.

רוני מלכא: זה בחירה של כל אדם.

קריאה: ושלא יעשו בחינה אחר-כך.

גאלב מג'אדלה: ומי שלא יהיה במטווח לא ייאלץ להפקיד את הרשיון.

רוני מלכא: מכאן ואילך התחייבנו לפעול לאפשר גם שינוי התקנון, לאפשר במקום שנה – הקפאת רשיון ציד לשנתיים ללא צורך בבחינה, כדי לאפשר לכל אדם להקפיא את רשיון הציד ולהחליט בעצמו.

רוני מלכא: אנחנו מתחייבים, כפי שביקשת, לפעול בשיתוף פעולה.

רוני מלכא: אגב, היה כבר סיור משותף בגלבוע ונקבע סיור בנגב המערבי, בעניין מערכת השיתוף שהחלטנו עליה.

גאלב מג'אדלה: השנה נסיים את השנה החמישית?

רוני מלכא: כן, וזהו.

גאלב מג'אדלה: לא יהיה שום צו איסור ציד לפני שהנושא הזה יבוא לכנסת במסגרת תוכנית כוללת לשינוי חוק הציד.

רוני בר-און: תלוי בתוצאות הבחירות.

עטאר מוניר: תלוי מי יישב בוועדה.

עטאר מוניר: כל שנה חוזר אותו דבר.

קריאה: המשחק מכור מלכתחילה.

גאלב מג'אדלה: המשרד לאיכות הסביבה יקרא את התקנה ואנחנו נעמיד אותה להצבעה.

רחל אדם: "תקנות להגנת חיית הבר (הוראות שעה) (תיקון), התשס"ו-2005 בתוקף סמכותי לפי סעיפים 9 ו-16 לחוק להגנת חיית הבר, התשט"ו-1955, ובאישור ועדת הפנים ואיכות הסביבה של הכנסת לפי סעיף 21א(א) לחוק-יסוד: הכנסת וסעיף 2(ב) לחוק העונשין, התשל"ז-1977, אני מתקין תקנות אלה: תקנה 1 – תיקון תקנה 2 (לתקנות העיקריות) בתקנה 2 לתקנות להגנת חיית הבר (הוראות שעה), התשס"ג-2003, במקום "ל' בכסלו התשס"ו (31 בדצמבר 2005)" יבוא "ב' בשבט התשס"ו (31 בינואר 2006)".

רחל אדם: "

גאלב מג'אדלה: נעבור להצבעה שמית.

גאלב מג'אדלה: חבר הכנסת רוני בר-און – בהסכמת יושב-ראש סיעת הליכוד, על מכסת אחד מחברי הכנסת של הליכוד – בעד חבר הכנסת רומן ברונפמן – בעד חבר הכנסת אליעזר כהן – במקום חבר הכנסת יורי שטרן – בעד חבר הכנסת עמרי שרון – מוותר על ההצבעה חבר הכנסת איוב קרא – במקום אחד מחברי הכנסת של הליכוד – נגד חבר הכנסת דוד טל – במקום חברת הכנסת לאה נס – בעד חברת הכנסת מל פולישוק-בלוך – במקום חבר הכנסת חמי דורון – בעד חבר הכנסת ר'אלב מג'אדלה – נגד

גאלב מג'אדלה: 5 בעד, 2 נגד, אין נמנעים.

גאלב מג'אדלה: התקנות להגנת חיית הבר (הוראות שעה) (תיקון), התשס"ו-2005 נתקבלו.

איוב קרא: אני מבקש התייעצות סיעתית.

עמרי שרון: הסיעה שלך נמצאת כאן.

עמרי שרון: חבל לעשות הצגה.

גאלב מג'אדלה: אחרי ההצבעה אין התייעצות.

איוב קרא: אני מבקש רביזיה.

גאלב מג'אדלה: שלא תהיינה אי-הבנות – תוכלו לבחון אותי, יש לי עוד זמן, אני לא מתפזר, אני ממשיך לעבוד – עד סוף החודש אני מבקש לשמוע על הרכב הצוות המשותף.

קריאה: אתם דוחפים אותנו להיות עברייני ציד.